Kommissionens forordning (EF) nr. 595/2002

af 5. april 2002

om ændring og berigtigelse af forordning (EF) nr. 1520/2000 om fastsættelse af fælles gennemførelsesbestemmelser for eksportrestitutionsordningen og af kriterier for fastsættelse af restitutionsbeløbet for visse landbrugsprodukter, der udføres i form af varer, som ikke er opført i traktatens bilag I

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter(1), senest ændret ved forordning (EF) nr. 2580/2000(2), særlig artikel 8, stk. 3, og

ud fra følgende betragtninger:

(1) Kommissionens forordning (EF) nr. 1520/2000 af 13. juli 2000 om fastsættelse af fælles gennemførelsesbestemmelser for eksportrestitutionsordningen og af kriterier for fastsættelse af restitutionsbeløbet for visse landbrugsprodukter, der udføres i form af varer, som ikke er opført i traktatens bilag I(3), senest ændret ved forordning (EF) nr. 1563/2001(4), bør ændres, således at de detaljerede regler i Kommissionens forordning (EF) nr. 2298/2001 af 26. november 2001 om særlige bestemmelser for udførsel af produkter, der leveres som fødevarehjælp(5), også kommer til at gælde ansøgninger om restitutionslicenser og restitutionslicenser for udførsel af produkter, som leveres som fødevarehjælp.

(2) Fristen for indgivelse af den udtrykkelige anmodning, når udførselsangivelsen ikke er den udtrykkelige anmodning, jf. artikel 7, stk. 4, andet afsnit, i forordning (EF) nr. 1520/2000, har givet anledning til problemer i visse medlemsstater. Der bør findes en løsning, og denne løsning bør anvendes på sager, som ikke er afsluttet ved denne forordnings ikrafttræden.

(3) Bilag B giver mulighed for at yde restitution for sukker for så vidt angår KN-kode 2101 30 11 og 2101 30 91. Disse koder er ikke anført i bilag V til Rådets forordning (EF) nr. 1260/2001 af 19. juni 2001 om den fælles markedsordning for sukker(6). Bilag B bør derfor berigtiges.

(4) Kommissionens forordning (EF) nr. 1520/2000 bør derfor ændres og berigtiges.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Horisontale Spørgsmål i forbindelse med Handel med Forarbejdede Landbrugsprodukter uden for Bilag I -

UDSTEDT FØLGENDE FORORDNING:

Artikel 1

I forordning (EF) nr. 1520/2000 foretages følgende ændringer:

1) Artikel 6, stk. 1, andet afsnit, affattes således: "Første afsnit gælder ikke for de i artikel 4, stk. 1, tredje led, artikel 36, 40, 44 og 45 og artikel 46, stk. 1, i forordning (EF) nr. 800/1999 nævnte leverancer eller for de i artikel 14 nævnte udførsler."

2) Artikel 7, stk. 4, andet afsnit, affattes således: "Det primære krav anses for at være opfyldt, når den erhvervsdrivende har indgivet den eller de udtrykkelige anmodninger for udførsler, der har fundet sted i restitutionslicensens gyldighedsperiode på betingelserne i bilag F, afsnit VI. Hvis den udtrykkelige anmodning ikke er udførselsangivelsen, skal anmodningen indgives senest tre måneder efter udløbet af gyldighedsperioden for den restitutionslicens, hvis nummer er angivet i den udtrykkelige anmodning, medmindre der foreligger force majeure."

3) Artikel 10 affattes således: "Artikel 10

Forordning (EF) nr. 2298/2001 finder anvendelse på anmodninger om restitutionslicenser og restitutionslicenser, der udstedes til udførsel af varer i forbindelse med en international fødevarehjælp som omhandlet i aftalens artikel 10, stk. 4."

4) I bilag F foretages følgende ændringer:

Afsnit I, punkt 2, sidste punktum, udgår.

Artikel 2

Bilag B til forordning (EF) nr. 1520/2000 berigtiges således:

1) Posten vedrørende KN-kode 2101 30 11 udgår.

2) Posten vedrørende KN-kode 2101 30 91 udgår.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Den i artikel 1, stk. 2, omhandlede ændring gælder sager, der ikke er afsluttet, når denne forordning træder i kraft.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 5. april 2002.

På Kommissionens vegne

Erkki Liikanen

Medlem af Kommissionen

(1) EFT L 318 af 20.12.1993, s. 18.

(2) EFT L 298 af 25.11.2000, s. 5.

(3) EFT L 177 af 15.7.2000, s. 1.

(4) EFT L 208 af 1.8.2001, s. 8.

(5) EFT L 308 af 27.11.2001, s. 16.

(6) EFT L 178 af 30.6.2001, s. 1.